# Carolina Martínez Pulido

Carolina Martínez Pulido (1950eko azaroaren 28a) kanariar biologo, irakasle eta zientziaren dibulgatzaile feminista da.

## Ibilbidea

Biologian lizentziatu zen 1975-76 ikasturtean, eta "Formación de callos en cultivo in vitro de tejidos de Pinus canariensis" doktore-tesia defendatu zuen 1985eko apirilean, La Lagunako Unibertsitateko Biologia Fakultatean (ULL).
1990eko apiriletik erretiroa hartu zuen arte, irakasle titularra izan da Landare Biologia Sailean, Farmazia Fakultateko Landare Fisiologia Arloan.
Biologo gisa, Kanariar pinuaren in vitro birsorkuntzari buruzko ikerketan espezializatu da.
1988an, egonaldi bat egin zuen Calgaryko Unibertsitatean (Kanada), irakasle ikertzaile gonbidatu gisa. Natural Sciences and Engineering Research Council of Canada erakundeak finantzatutako Plant Physiology Research Group proiektuan parte hartu zuen, Trevor A. Thorpe doktorearen zuzendaritzapean. Bere ikerketaren izenburua honako hau zen: Cultivo in vitro de coníferos de interés para Canarias (Pinus canariensis eta Juniperus cedrus). Fase I. 1990ean bigarren egonaldia egin zuen unibertsitate berean, bere ikerketarekin jarraituz: Cultivo in vitro de coníferas de interés para Canarias (Pinus canariensis y Juniperus cedrus). Fase II. Proiektu horien ondorioz, Pinus canariensis-en in vitro erreprodukziorako protokoloa, espezialitate horretako aldizkari nabarmenetan baso bioteknologiari buruzko hainbat artikulu eta gaiari buruzko liburu bat argitaratu zituen.
1993an, irakasle gonbidatu gisa Galiziako Ikerketa Agrobiologikoen Institutuan (Zientzia Ikerketen Kontseilu Nagusia), Santiago de Compostelan egonaldia egin zuen. Europar Batasunak finantzatutako interes komunitarioko ikerketa-proiektu batean parte hartu zuen: Cultivo in vitro de árboles encarfolios (Quercus robur eta Fagus sylvatica). Ana Vietez doktoreak gidatu zuen, CSICeko ikerketa-irakasleak.
Bere ikerketak emakumeek Biologia Zientzietan duten protagonismoa eta ekarpenak ere izan ditu ardatz. Bere lana emakumeek zientzian duten papera aldarrikatzea, arrakasta handiak lortu edo aurkikuntza nabarmenak egin zituztenak ez ezik, beren ekarpen apalenekin pentsamendu zientifikoari lagundu diotenak ere aurkitzea izan da. Horrela, zientziaren dibulgatzailea eta feminista izanik, pentsamendu biologikoari, biologiaren historiari eta emakumeek gure espeziearen bilakaeran izan duten jardunari buruzko hainbat artikulu idatzi eta baita ere beste hainbeste hitzaldi eman ditu.
La Lagunako Unibertsitateko Emakumearen Unibertsitate Institutuko kide izan da, baita unibertsitate horrek berak argitaratutako Clepsydra aldizkariaren Argitalpen Kontseiluko kide ere.
Madrilen egoitza duen Emakume Ikertzaile eta Teknologoen Elkarteko (AMIT) kide da, eta Emakumearen Ikasketen Unibertsitate Institutuko (ULL) ohorezko kidea. Zientziaren Historiako Orotava Fundazioarekin kolaboratzen du.
UPV/EHUko Kultura Zientifikoko Katedraren Mujeres con ciencia blogean laguntzen du. Honen helburua zientzian eta teknologian aritu diren eta aritzen diren emakumeak ezagutaraztea da.
Gaur egun, erretiratuta egon arren, ikastetxeetan eta beste foro batzuetan hitzaldiak ematen ditu. Adibidez, emakume hominidek iraganean izan zuten paper garrantzitsua frogatzen lagundu du.

## Argitalpen batzuk
### Liburuak

* Cultivo de tejidos vegetales. Multiplicación vegetativa in vitro del pino canario (Trevor A. Thorpe doktorearen hitzaurrea), Argitalpenen Idazkaritza. Txostenen seriea 28. zkia. La Lagunako Unibertsitatea, 1990
* También en la cocina de la Ciencia. Cinco grandes científicas en el pensamiento biológico del siglo XX, La Lagunako Unibertsitateko Argitalpen Zerbitzua, 2000
* El papel de la mujer en la evolución humana. Editorial Biblioteca Nueva, 2003
* Gestando vidas, alumbrando ideas. Mujeres y científicas en el debate sobre la Biología de la reproducción, Minerva Ediciones, 2004
* La presencia femenina en el pensamiento biológico, Minerva Ediciones, 2006
* La senda mutilada. La evolución humana en femenino, Minerva Biblioteca Nueva, 2006

## Sariak eta aintzatespenak

* 2000. urteko Kanarietako Emakumearen Institutuaren Ikerketa Saria, "También en la cocina de la Ciencia. Cinco grandes científicas en el pensamiento biológico del siglo XX" liburuagatik.
* 2017: Carmen de Burgos Dibulgazio Feministaren XXIV. saria. Sari hau Emakumearen Ikerketa Historikoen Elkarteak (AEHM) sortu zuen 1993an, eta 2016ko irailaren 26an Mujeres con Ciencia blogean argitaratutako "Insurgencias frente a viejos dogmas: las mujeres en la revolución de la cuerda" artikuluak eman dio.
* 2023ko ekainaren 8an, Tenerifeko Kabildoak "Uharteko Alaba Kuttuna" izendapena eman zion.

## Erreferentziak

* ↑ (Gaztelaniaz) CAROLINA MARTÍNEZ PULIDO, DOCTORA EN BIOLOGÍA. 2012-11-24 (Noiz kontsultatua: 2025-01-20).
* 1 2 3 4 Reseña CV Carolina Martínez Pulido. .
* ↑ (Gaztelaniaz) Stadler, Marta Macho. (2015-08-26). «Carolina Martínez Pulido: “La ciencia no es neutra, ni objetiva, está cargada de valores”» Mujeres con ciencia (Noiz kontsultatua: 2025-01-20).
* 1 2 3 4 «Carolina Martínez Pulido» Ayuntamiento de Adeje (Noiz kontsultatua: 2025-01-20).
* ↑ gaprsa. (2017-03-30). «La ex-profesora de la ULL Carolina Martínez Pulido, galardonada con el XXIV Premio Carmen de Burgos de Divulgación Feminista» ULL - Noticias (Noiz kontsultatua: 2025-01-20).
* ↑ (Gaztelaniaz) Stadler, Marta Macho. (2016-09-26). «Insurgencias frente a viejos dogmas: las mujeres en la revolución de la cuerda» Mujeres con ciencia (Noiz kontsultatua: 2025-01-20).
* ↑ (Gaztelaniaz) EFE. (2023-06-08). «María Mérida y Blas Cabrera reciben las distinciones honoríficas a título póstumo del Cabildo de Tenerife» ElDiario.es (Noiz kontsultatua: 2025-01-20).

## Kanpo estekak

* Carolina Martínez Pulido Dialneten
* Carolina Martínez Pulidoren hitzaldia (ULL) giza eboluzioko azken aurkikuntzei buruz
* 8M 2019 Carolina Martínez Pulidori elkarrizketa
* Datuak: Q39637845